Steffen Larsen (LA), 2024-12-17:
Mange tak, hr. formand.
At misbillige en person for sin hudfarve er racisme, at misbillige en person for sit køn er sexisme, og at misbillige en person for at være tiltrukket af en person af sit eget køn er homofobi.
Således anskuer de fleste rimelige mennesker, at den ovenstående misbilligelse ikke er god eller fornuftig.
De vil være imod det, når de ser det, for dit køn, din hudfarve og din seksualitet er ikke et tegn på din karakter, dine handlinger, dine evner eller din moral.
Et menneske er for den oplyste borger i Vesten først og fremmest et individ, der skal vurderes meritokratisk.
Derfor er der også nogle antagelser, vi normalt gør os, nemlig at de mennesker, vi oftest møder i vores samfund, ikke er racister.
Det kan vi ret ofte have en god tillid til i et liberalt samfund, ligesom vi kan have en vis tillid til, at man ikke bliver overfaldet på gaden eller i Netto.
For hovedparten af borgerne i Danmark er gode og ordentlige mennesker.
Så når man træder ind i en McDonald's eller en 7-Eleven i Danmark, kan man antage, at de mennesker, der står i køkkenet eller bag disken, står der, fordi de passer deres arbejde, fordi de gør det, som er forventet, og fordi de vil tjene penge for deres arbejde.
Det er alt sammen noget, som ordentlige mennesker gør.
Derfor er racismen også noget, der heldigvis ikke er overalt.
Det er noget, der dukker op som sjældenheder, men derfor er det ikke mindre alvorligt.
Det er også derfor, at når vi ser opblusninger af racisme, skal vi også handle på det, som vi netop har gjort med handlingsplanen mod antisemitisme.
Men racisme er også for alvorligt et emne til, at man sjofler begrebet.
For det oplever vi sørgeligt nok også.
Så lad os tale om, hvilket samfund vi ønsker os.
For vi ønsker jo et samfund uden racisme.
Det får vi bare ikke ved f.eks. at indføre racediskrimination via kvoter.
Når jeg møder en politibetjent, en brandmand eller en læge, ville jeg foretrække, at det er personer, der har opnået den stilling og den uddannelse, fordi de er dygtige, fordi de kan deres kram, og fordi de har en karakter, der gør, at man kan stole på dem, og ikke på grund af en kvote eller et andet diskriminerende tiltag.
Derfor må vi også vurdere verden ud fra et individuelt syn, hvor man vurderer mennesker på deres evner, karakter og handlinger.
Den meritokratiske diskrimination i forhold til evner og handlinger er sund og fornuftig.
Det er den, der gør, at de dygtigste og bedste iblandt os kommer frem uanset deres hudfarve, køn eller seksualitet.
Så her har vi altså et behov for at tale om den reelle racediskrimination, som politiske partier her i Folketinget, når de taler om, at der skal diskrimineres via kvoter, desværre risikerer at komme til at støtte.
Når man uddeler filmstøtte baseret på, om der er en repræsentation i form af etnisk ophav eller hudfarve, er det diskrimination på baggrund af hudfarve og etnicitet, man stiller sig bag.
For ønsket om positiv særbehandling og diskrimination er at indføre mistanken om, at folk har fået deres stilling på baggrund af diskrimination, og derfor er det at gøre en kæmpe bjørnetjeneste for vores minoriteter.
Racisme har aldrig gjort noget godt for menneskeheden.
Racisme skal derfor bekæmpes inden for retsstatens rammer og med debat og tale.
Racismen skal ikke bare sættes under ny ledelse for andre grupper.
For den tribalisme, som det reelt er, er blot racisme i ny indpakning.
Det er fortsat en dårlig idé.
Jeg skal på vegne af Liberal Alliance, Danmarksdemokraterne, Det Konservative Folkeparti og Dansk Folkeparti fremsætte følgende: Forslag til vedtagelse
»Folketinget konstaterer, at ingen i Danmark – uanset baggrund – skal udsættes for racisme eller antisemitisme, og noterer sig, at blandt positive tiltag har regeringen som et supplement til handlingsplanen mod antisemitisme fra januar 2022 i juni 2024 indgået en aftale om en styrket indsats mod antisemitisme sammen med samtlige af Folketingets partier.
Folketinget noterer sig ligeledes, at arbejdet med en ny handlingsplan mod racisme ikke må ende ud i, at der indføres diskriminerende tiltag i form af kvoter el.lign. med baggrund i hudfarve eller etnicitet.
Folketinget kræver, at regeringens fokus med handlingsplanen er at sikre et samfund, hvor det er ens evner og handlinger, der skal være det, man som borger vurderes på.